[Foto’s] Minstens 61 beseer ná bus rolDie busongeluk op 25 September 2016 op die R603 naby Umbumbulu, KwaZulu-Natal Foto: Emergency Control SA, Ceron Lennox Minstens 61 persone is beseer nadat ŉ bus, van Pietermaritzburg in KwaZulu-Natal, Sondagmiddag omstreeks 16:30 op die R603 naby Umbumbulu-polisie omgeslaan het. “Paramedici van Rescue Care het saam met ander nooddienste by die toneel opgedaag,” het Garrith Jamieson, woordvoerder van Rescue Care, gesê. “Dit was chaos. Die bus het op sy sy te lande gekom teen die skuinste. Minstens 61 persone het van geringe tot ernstige beserings opgedoen.” Volgens Jamieson is verskeie ambulanse gebruik om die beseerde persone na verskeie hospitale in Durban te neem vir verdere behandeling. Chitra Bodasing Harduth, woordvoerder van ER24, het gesê daar was tussen 60 en 65 persone wat in die bus vervoer is toe die ongeluk plaasgevind het. “Die bus het ongeveer 10 m teen die skuinste afgerol. Dit het verskeie kere gerol,” het sy gesê. “Die oorsaak van die ongeluk is onbekend. Die owerhede stel ondersoek in,” het Jamieson bygevoeg. Die bus was na Durban onderweg.